钦定古今图书集成/方舆汇编/职方典/第1156卷 > 《隆中记》徐学谟
## 钦定古今图书集成/方舆汇编/职方典/第1156卷 > 《隆中记》徐学谟

跨汉江南北，不三百里而近，盖有两隆中云。隆中者，
为汉昭烈三顾孔明处。其一距襄阳城西三十里，今
在伏龙山中。其在南阳者，薄城八里，即所谓八里冈，
冈势蜿蜒如带，高仅数丈，即其上以祠孔明，亦曰隆
中。今宛、襄人争互是之，不能决，余盖尝两游焉。苏长
公《万山》诗曰：“谁言襄阳野，生此万乘师。”盖指今伏龙
“山云。万山缘江屈曲，南走至伏龙山，隐隐若龟背起
口西向缺啮。行者拾级而入，其中㟥然，草木蒙翳，即
白日如晦。稍陟其椒，天光始彻，游目连崚，林立而戟
交者，不可胜数。闳遐邃眇，非若八里冈之陀羡，迫嚣
而处。古之隐者，入山惟恐不深，宜宛人之不能攘隆
中而有之，不待长公之言始信然。”予按《史》，孔明固琅
琊人，其在襄阳，亦飘然一侨居客耳。贫家门巷，不过
编蓬筑土为之，非有玮丽绝特之观，如今山阴之有
兰亭，豫章之有滕王阁，可以久存于世者。矧经乱离
兵燹之馀，其鞠为蒿莱瓦砾，莫可踪迹久矣。今复去
之千载，即伏龙山之隆中果是其山绵亘数十里，又
何从而得其草庐故处。道士云：“孔明祠西有八角眢
井，一为草庐之据。往年襄简王寇其地而竁之，竟以
乏嗣。人以为卧龙之英灵不死，其说尤谬愆无当。假
令孔明死而有知，曷不能阴褫典午氏之魄，以稍嘘
炎祚，而乃区区吝情于生前蘧庐之幻业，必不然矣。”
余从道士觅眢井，井制颇宏敞，非贫家所宜有也。客
曰：“然则南阳之卧龙冈果非耶？乃《出师表》又何以云
臣本布衣，躬耕南阳。”予曰：“汉时宛、襄并属南阳郡，后
世始析而二之，贤者之迹，所至增重，其死而神游宜
无不之也。宛、襄皆故南阳，则今之各祠而伏腊之也，
讵可曰此亦一是非，彼亦一是非哉？”游之日为隆庆
三年己巳秋七月既望，既为文告祝之，纳诸壁间云。